Frecce Tricolori

***Frecce Tricolori*** (italiensk, «trefargede piler») er det italienske flyvåpenets oppvisningsteam. Det offisielle navnet er *Pattuglia Acrobatica Nazionale* (PAN), og gruppen består per 2024 av 13 fly (10 i oppvisning +3 i reserve). Frecce Tricolori utgjør *313° Gruppo Addestramento Acrobatico* (313. gruppe akrobatikk-trening), som er en egen avdeling i flyvåpenet. De holder til på Rivolto flybase i nærheten av Udine i nordøst-Italia. Frecce Tricolori ble opprettet 1. mars 1961 og besto opprinnelig av seks fly.

## Historie

Før 1961 vekslet oppdraget med oppvisningsteam mellom ulike jager-skvadroner. De brukte ulike fly og hadde forskjellige navn - blant andre: Vampire (Cavallini Rampanti), F-84 Thunderstreak (Diavoli Rossi) og North American F-86E Sabre (Lanceri Neri). Oppvisningene var populære, og ledelsen i luftforsvaret ønsket å videreføre suksessen ved å organisere alt i én avdeling.

Luftforsvarets overkommando opprettet derfor en spesiell aerobatikk-enhet 1. mars 1961. Gruppen fløy sin første offisielle oppvisning ved Trento flyplass i mai samme år. 1. juli ble teamet døpt *313. Gruppo Addestramento Acrobatico*. I begynnelsen av 1960-tallet ble Frecce Tricolori utvidet til 9 fly. Flyene er nummerert 0 - 11, og har korresponderende kallenavn *Pony* 1 til 10. Flyene er utstyrt med røykaggregat som kan gi tre farger; rød, hvit og grønn (italias nasjonalfarger).

Under et flyshow i Ramstein, Tyskland i 1988, kolliderte tre fly fra Frecce Tricolori under oppvisning. Vrakrester av det ene flyet traff publikum, og et annet traff et parkert redingshelikopter. 70 personer omkom, og omkring 1000 ble skadet. Ulykken førte til endringer i regelverket for fly-oppvisninger. Blant annet ble det forbudt å fly over eller i retning av publikum.

## Flytyper
Ved opprettelsen i 1961 brukte Frecce Tricolori kanadisk-bygde North American F-86E Sabre jetjagere. I desember 1963 ble det italienskbygde kampflyet Fiat G.91 tatt i bruk. I 1982 ble flytypen Aermacchi MB-339-A tatt i bruk. Dette er et italienskbygd toseters treningsfly med røykaggregat. I september 2024 kunngjorde Italias luftforsvar at de aldrende MB-339 skal erstattes av Leonardo M-346. Dekoren på de nye M-346-flyene er utformet av Pininfarina.

## Bildegalleri

Fil:G91 PAN praticadimare.jpg|Fiat G.91 restaurert og malt i Frecce Tricoloris farger.
Fil:Aermacchi MB-339PAN, Italy - Air Force JP7136215.jpg|Aermacchi MB-339 i 2011
Fil:Sotto la Freccia Tricolore.jpg|Dekoren på undersiden (MB-339)
Fil:1-frecce tricolori (8463256071).jpg|Oppvisning i 2011: 9 i formasjon og én soloflyver
Fil:2019 Royal International Air Tattoo 1P4A3925 (48395956827).jpg|Aermacchi / Leonardo M-346 som skal erstatte MB-339


## Referanser


## Kilder
* Aerobatic Teams: Frecce Tricolori History Besøkt 8. desember 2024
* Simple Flying: Frecce Tricolori: Everything You Need To Know About Italy's Aerobatic Display Team (Mark Finlay, publisert 1. juli 2023) Besøkt 8. desember 2024

## Eksterne lenker

* Aeronautica Militare - Pattuglia Acrobatica Nazionale: Offisielt nettsted (italiensk) Besøkt 30. november 2024
* Aeronautica Militare - Frecce Tricolori National Aerobatic Team: Offisielt nettsted (engelsk) Besøkt 30. november 2024
* Youtube - Aeronautica Militare: Il caccia M-346 sarà il futuro aereo delle Frecce Tricolori - presentasjon av M-346 (publisert 13. september 2024) Besøkt 8. desember 2024